El personal de la seu de l'EAPC a Barcelona amb els cartells de la campanya "Volem els mateixos drets"
Un any més, l'Escola d'Administració Pública de Catalunya (EAPC) s'adhereix a la campanya de sensibilització que l'Institut Català de les Dones divulga amb motiu del Dia Internacional de les Dones.
La fotografia del personal de l'EAPC, al vestíbul de la Casa Roger, ha servit per mostrar el suport a la campanya del 8 de març, que ha comptat amb la presència de Xavier Gatius, director en funcions de l'Escola i secretari general de Polítiques Digitals i Administració Pública.
Així mateix, s'ha animat al tot el personal, tant de la seu de Barcelona, com de les seus de Girona, Lleida, Tarragona, Tortosa i Reus, a fer-se fotografies amb els cartells de la campanya d'aquest any i que les comparteixin a les xarxes socials, fent servir les etiquetes de la campanya.
Tots els cartells que s'han utilitzat per a la fotografia de grup, s'han repartit posteriorment per totes les dependències de l'Escola perquè el personal els pengi a les seves unitats.
Campanya "Volem els mateixos drets "
La campanya d'enguany posa el focus en les desigualtats de gènere existents en l'entorn laboral i, per tant, la necessitat de la denúncia de la injustícia i la reivindicació per a la igualtat.
Tot i els progressos aconseguits fins al moment, la igualtat entre dones i homes en la vida quotidiana encara no és una realitat.
La campanya "Volem els mateixos drets. " consta de dues imatges gràfiques i un vídeo.
Una de les imatges denuncia que les dones només ocupen un 35,4% dels càrrecs de direcció enfront un 64,6% dels homes.
L'altra, visibilitza que les excedències laborals per a cura de familiars són en un 91,1% de dones i en un 8,9% d'homes.
Pel que fa al vídeo, que es podrà veure en les xarxes socials i en mitjans en línia fins el proper dia 8 de març, les imatges posen en valor la lluita de les dones i els moviments feministes pels drets laborals.
La campanya és una creació de La Bonne.
I les imatges gràfiques de la il·lustradora Olga Capdevila.
Totes les dades que visibilitza la campanya es troben a disposició de la ciutadania en el dossier estadístic "Les dones a Catalunya 2020", elaborat per l'Observatori de la Igualtat de Gènere (OIG) amb els principals i més actuals indicadors sobre desigualtats de gènere en el món laboral, condicions de vida, la formació, la salut, la representació política, les TIC, l'esport i la cultura.
Com a novetat, aquest dossier inclou el resultat del càlcul de l'Índex d'igualtat de gènere, que situa Catalunya en novè lloc respecte de la resta de països europeus.
Aquest índex ha estat calculat gràcies a la col·laboració l'OIG i l'Idescat seguint la metodologia que estableix l'Institut Europeu de Gènere (EIGE) d'anàlisi de 31 indicadors.
L'objectiu és donar visibilitat a les àrees que necessiten millorar i eines a les polítiques públiques per al disseny de mesures d'igualtat de gènere més efectives.
Catalunya té un Índex d'igualtat de gènere de 70,9 punts sobre 100, semblant al conjunt d'Espanya (70,1), i supera en 3,5 punts la mitjana del conjunt de països de la Unió Europea (67,4).
El personal del Centre de Formació i Estudis Agrorurals de Reus mostrant el seu suport a la campanya del 8M.
Catalunya ocupa el novè lloc en l'Índex d'Igualtat de Gènere respecte de la resta de països europeus, segons els càlculs de l'Idescat i l'Observatori de la Igualtat de Gènere.